Iqtidorli oʻquvchilar oʻrtasida fan olimpiadalarini oʻtkazish tizimini takomillashtirish hamda xorijiy tillarni oʻqitish boʻyicha eng yaxshi maktabni aniqlash tizimini joriy etish toʻgʻrisida
(resolution, 2025-12-19)

Oʻzbekiston Respublikasi Prezidentining “Iqtidorli yoshlarni aniqlash va yuqori malakali kadrlar tayyorlashning uzluksiz tizimini tashkil etish chora-tadbirlari toʻgʻrisida” 2019-yil 3-maydagi PQ-4306-son qarori, “Taʼlim-tarbiya tizimini yanada takomillashtirishga oid qoʻshimcha chora-tadbirlar toʻgʻrisida” 2020-yil 6-noyabrdagi PQ-4884-son qarori hamda “Oʻzbekiston Respublikasida xorijiy tillarni oʻrganishni ommalashtirish faoliyatini sifat jihatidan yangi bosqichga olib chiqish chora-tadbirlari toʻgʻrisida” 2021-yil 19-maydagi PQ-5117-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi: a) Umumiy oʻrta taʼlim tashkilotlari, akademik litsey va kasb-hunar maktablari oʻquvchilari oʻrtasida fan olimpiadalarini tashkil etish, oʻtkazish hamda xalqaro olimpiadalar ishtirokchilarini saralash va gʻoliblarni ragʻbatlantirish tartibi toʻgʻrisidagi nizom 1-ilovaga muvofiq: fan olimpiadalari (asosiy olimpiadalar, muhandislik-ixtirochilik olimpiadalari, qoʻshimcha respublika olimpiadalari, onlayn olimpiadalar)ni tashkil etish, oʻtkazish hamda olimpiada gʻoliblari va ularning oʻqituvchilarini ragʻbatlantirish tartibi; maqomi asosiy olimpiadalarning respublika bosqichiga tenglashtirilgan mintaqaviy xalqaro fan olimpiadalari roʻyxati; xalqaro va mintaqaviy fan olimpiadalariga nomzodlarni saralash, Oʻzbekiston terma jamoasini shakllantirish, terma jamoa aʼzolarini tayyorlash uchun jalb etilgan mahalliy va xorijiy trenerlar mehnatiga haq toʻlash tartibi; fan olimpiadalarining nazorat materiallarini tayyorlash hamda nazorat materiallarini tayyorlash uchun jalb etilgan mutaxassislar va ekspertlar mehnatiga haq toʻlash tartibi; b) Oʻzbekiston Respublikasi Prezidentining sovrini uchun “Xorijiy tillarni oʻqitish boʻyicha eng yaxshi maktab” tanlovini oʻtkazish tartibi toʻgʻrisidagi nizom 2-ilovaga muvofiq tasdiqlansin: Oʻzbekiston Respublikasi Xalq taʼlimi vazirligi tizimidagi, ingliz, nemis yoki fransuz tillaridan biri xorijiy til sifatida oʻqitiladigan umumiy oʻrta taʼlim maktablari oʻrtasida oʻtkaziladigan “Xorijiy tillarni oʻqitish boʻyicha eng yaxshi maktab” tanlovini tashkil etish hamda oʻtkazish tartibi; ingliz, nemis, fransuz tillari boʻyicha bir xil murakkablikdagi nazorat materiallarini tayyorlash va tanlov oʻtkaziladigan joylarga yetkazib berish tartibi; taʼlim muassasalarida xorijiy tillarni oʻqitish boʻyicha amalga oshirilayotgan chora-tadbirlarni tahlil qilish, maktabning xorijiy tillarni oʻqitish boʻyicha natijadorligi koʻrsatkichlarini baholash tartibi; tuman (shahar)lar miqyosida, Qoraqalpogʻiston Respublikasi, viloyatlar, Toshkent shahri miqyosida hamda respublika miqyosida xorijiy tillarni oʻqitish boʻyicha eng yaxshi natijaga erishgan maktablarni aniqlash va Oʻzbekiston Respublikasi Prezidentining sovrinini berish tartibi. 2. Oʻzbekiston Respublikasi Iqtisodiyot va moliya vazirligi mazkur qarorda nazarda tutilgan xarajatlarni Maktabgacha va maktab taʼlimi vazirligi tomonidan taqdim etiladigan talabnomaga asosan Oʻzbekiston Respublikasi Davlat budjeti parametrlarida nazarda tutib borsin. Bunda, Oʻzbekiston Respublikasi Prezidentining sovrini uchun “Xorijiy tillarni oʻqitish boʻyicha eng yaxshi maktab” tanlovini oʻtkazish tartibi toʻgʻrisidagi nizomga muvofiq tanlovda gʻolib boʻlgan maktablarni bir martalik pul mukofotlari bilan ragʻbatlantirish uchun ajratiladigan mablagʻlarning moliyalashtirish manbalari quyidagilar hisoblanadi: a) tuman (shahar) bosqichida: 1-oʻrin uchun — 100 million soʻm, 2-oʻrin uchun — 75 million soʻm, 3-oʻrin uchun — 50 million soʻm miqdorida mukofotlash — tuman (shahar) mahalliy budjetlari hisobidan; b) Qoraqalpogʻiston Respublikasi, viloyatlar va Toshkent shahar bosqichida: 1-oʻrin uchun — 250 million soʻm, 2-oʻrin uchun — 200 million soʻm, 3-oʻrin uchun — 150 million soʻm miqdorida mukofotlash — Qoraqalpogʻiston Respublikasi budjeti, viloyatlar va Toshkent shahar mahalliy budjetlari hisobidan; v) respublika bosqichida: 1-oʻrin uchun — 500 million soʻm, 2-oʻrin uchun — 400 million soʻm, 3-oʻrin oʻrin uchun — 300 million soʻm miqdorida mukofotlash respublika budjetidan Maktabgacha va maktab taʼlim vazirligining markazlashgan xarajatlariga ajratiladigan mablagʻlar hisobidan. 3. Oʻzbekiston Respublikasi Maktabgacha va maktab taʼlimi vazirligi Iqtisodiyot va moliya vazirligi bilan birgalikda umumiy oʻrta taʼlim muassasalari oʻqituvchilariga, xalqaro olimpiadalar va asosiy olimpiadalarning respublika bosqichi gʻoliblariga gʻoliblikni qoʻlga kiritgan fanidan dars berganligi uchun, belgilangan ustamalarni qayta hisob-kitob qilgan holda, Oʻzbekiston Respublikasi Prezidentining “Iqtidorli yoshlarni aniqlash va yuqori malakali kadrlar tayyorlashning uzluksiz tizimini tashkil etish chora-tadbirlari toʻgʻrisida” 2019-yil 3-maydagi PQ-4306-son qarori qabul qilingan kundan boshlab toʻliq toʻlab berilishini taʼminlasin. 4. Vazirlar Mahkamasining “Oʻzbekiston iqtidorli yoshlarini taqdirlash va moddiy ragʻbatlantirish toʻgʻrisida” 2008-yil 13-oktabrdagi 226-son qaroriga 3-ilovaga muvofiq oʻzgartirishlar kiritilsin. 5. Oʻzbekiston Respublikasi Xalq taʼlimi vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri X.U. Umarova zimmasiga yuklansin. 1. Mazkur Nizom davlat va nodavlat umumiy oʻrta taʼlim tashkilotlari, akademik litsey va kasb-hunar maktablari (keyingi oʻrinlarda — maktablar) oʻquvchilari oʻrtasida umumtaʼlim fanlari boʻyicha olimpiadalarni tashkil etish, oʻtkazish, xalqaro va mintaqaviy olimpiadalar ishtirokchilarini saralash hamda olimpiada gʻoliblarini ragʻbatlantirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: asosiy olimpiada — umumtaʼlim fanlari boʻyicha Oʻzbekiston Respublikasi Maktabgacha va maktab taʼlimi vazirligi (keyingi oʻrinlarda — Vazirlik) tomonidan maktablar oʻrtasida respublika miqyosida tizimli ravishda har yili tashkil etiladigan olimpiada; muhandislik-ixtirochilik olimpiadasi — oʻquvchilarning nazariy bilimlarini amaliyotda qoʻllay olishini sinovdan oʻtkazish, oʻquvchilarda muhandislik, ixtirochilik va konstruktorlik koʻnikmalarini shakllantirishga qaratilgan olimpiada; qoʻshimcha respublika olimpiadalari — mahalliy ijro etuvchi hokimiyat organlari, vazirlik va idoralar, davlat va nodavlat taʼlim tashkilotlari tomonidan asosiy olimpiadalardan tashqari, oʻz tashabbusi bilan oʻtkaziladigan olimpiadalar; onlayn olimpiada — oʻquvchilarning bilimlarini sinovdan oʻtkazish va asosiy olimpiadalarga tayyorgarlik koʻrish koʻnikmalarini shakllantirishga qaratilgan hamda faqat axborot texnologiyalari (kompyuter, planshet, telefon va boshqalar) orqali amalga oshiriladigan olimpiadalar; nufuzli xalqaro olimpiadalar — Oʻzbekiston Respublikasi Prezidentining “Iqtidorli yoshlarni aniqlash va yuqori malakali kadrlar tayyorlashning uzluksiz tizimini tashkil etish chora-tadbirlari toʻgʻrisida” 2019-yil 3-maydagi PQ-4306-son qarorida belgilangan xalqaro olimpiadalar; mintaqaviy xalqaro olimpiadalar — nufuzli xalqaro olimpiadalar roʻyxatiga kirmaydigan, Oʻzbekiston Respublikasi Vazirlar Mahkamasi tomonidan tasdiqlanadigan roʻyxatga kiritilgan hamda gʻoliblarining maqomi asosiy olimpiadalarning respublika bosqichi gʻoliblariga tenglashtirilgan xalqaro olimpiadalar; olimpiadalar taqvimi — oʻquv yili davomida oʻtkazilishi rejalashtirilgan fan olimpiadalarining reja-jadvali; olimpiada gʻoliblari — asosiy olimpiada, qoʻshimcha respublika olimpiadalarida 1, 2, 3-oʻrinlarni, xalqaro olimpiadalarda oltin, kumush va bronza medallarini qoʻlga kiritgan oʻquvchilar; axborot tizimi — Vazirlikning olimpiadalarni tashkil qilish va oʻtkazishga moʻljallangan veb-sayti. 3. Fan olimpiadalari yagona ilmiy-uslubiy yondashuv asosida adolatlilik, ochiqlik va shaffoflik tamoyillari asosida oʻtkaziladi. 4. Olimpiadalar uchun test topshiriqlari, yozma va amaliy ishlarni (keyingi oʻrinlarda — nazorat materiallari) tayyorlash, iqtidorli oʻquvchilar zaxirasini shakllantirish hamda olimpiadalarni oʻtkazish bilan bogʻliq tadbirlar Vazirlik tomonidan muvofiqlashtiriladi. Respublika miqyosida tashabbus tartibida tashkil qilinadigan barcha turdagi fan olimpiadalari Vazirlik bilan kelishgan holda oʻtkaziladi hamda olimpiadalar taqvimiga kiritiladi. 5. Olimpiadalar nazorat materiallari oʻquvchilarning bilim, koʻnikmalarini standart va nostandart masalalarda, amaliy topshiriqlarda qoʻllay olish malakalarini va kompetensiyalarini baholashga qaratiladi. 6. Nufuzli xalqaro olimpiadalar va mintaqaviy xalqaro olimpiadalarni oʻtkazish tartibi va shartlari ularning tashkilotchilari tomonidan belgilanadi. 7. Oʻquvchilar olimpiadalarda oʻz xohishlariga koʻra, ixtiyoriy ravishda qatnashadilar. 8. Asosiy olimpiadalarning tegishli bosqichini oʻtkazish boʻyicha kompleks chora-tadbirlarni bajarish uchun Vazirlik hamda uning hududiy boʻlinmalari oʻz buyruqlari bilan tashkiliy qoʻmitalar, hakamlar hayʼatlari, apellyatsiya komissiyalari tashkil etadilar. 9. Olimpiadalarni tashkil etish uchun Vazirlik, Qoraqalpogʻiston Respublikasi Maktabgacha va maktab taʼlimi vazirligi, Toshkent shahar va viloyatlar maktabgacha va maktab taʼlimi boshqarmalari (keyingi oʻrinlarda — hududiy maktabgacha va maktab taʼlimi boshqarmalari), tuman (shahar) maktabgacha va maktab taʼlimi boʻlimlarida har bir olimpiada hamda uning bosqichlarini oʻtkazish boʻyicha respublika va hududiy tashkiliy qoʻmita (keyingi oʻrinlarda — tashkiliy qoʻmita ) tuziladi. 10. Quyidagilar tashkiliy qoʻmitaning vazifalari hisoblanadi: olimpiada oʻtkaziladigan joyni belgilash va tasdiqlash; hakamlar hayʼati tarkibi, apellyatsiya komissiyasi aʼzolari, auditoriya rahbarlari roʻyxatini shakllantirish; olimpiada nazorat materiallarining maxfiyligini, olimpiadani mazkur Nizom talablari asosida oʻtkazilishini taʼminlash; olimpiadaning tashkil etilishi, oʻtkazilishi va natijalarini ommaviy axborot vositalarida yoritib borish; barcha olimpiada ishtirokchilari haqidagi maʼlumotlarni axborot tizimiga kiritilishini muvofiqlashtirish; olimpiada natijalari va hakamlar hayʼati qarori asosida gʻoliblarni keyingi bosqichda ishtirok etishi boʻyicha tavsiyani yuqori turuvchi tashkiliy qoʻmitaga taqdim etish. 11. Maktablarda tashkiliy qoʻmitaning vazifalari Pedagogik kengash tomonidan amalga oshiriladi. 12. Tashkiliy qoʻmita tarkibiga Vazirlik, Oliy taʼlim, fan va innovatsiyalar vazirligi, Bilim va malakalarni baholash agentligi hamda Ixtisoslashtirilgan taʼlim muassasalari agentligining masʼul xodimlari va boshqa mahalliy ijro etuvchi hokimiyat organlari vakillari kiritilishi mumkin. 13. Olimpiadalarning barcha bosqichlarida tashkiliy qoʻmita tomonidan 3 kishidan 7 kishigacha tarkibda hakamlar hayʼati tuziladi. 14. Hakamlar hayʼati: olimpiada jarayonida beriladigan nazorat materiallarini ekspertizadan oʻtkazadi; olimpiada ishtirokchilari tomonidan bajarilgan ishlarni Vazirlik tomonidan tasdiqlangan baholash mezonlari asosida xolisona tekshiradi, baholaydi va gʻoliblarni aniqlaydi; natijalarni olimpiada oʻtkazilgan kuni eʼlon qiladi; oʻtkazilgan olimpiada natijalari boʻyicha qaror qabul qiladi va uni tashkiliy qoʻmitaga taqdim etadi. 15. Hakamlar hayʼati tarkibiga maktablar, nodavlat taʼlim tashkilotlari, oliy taʼlim va ilmiy-tadqiqot institutlarining yuqori malakali mutaxassislari jalb qilinadi. Har bir fan boʻyicha tuzilgan hakamlar hayʼati aʼzolari ochiq ovoz berish yoʻli bilan hayʼat raisini saylaydilar. 16. Hakamlar hayʼati aʼzolari olimpiada gʻoliblarini xolisona aniqlashda va nazorat materiallarining maxfiyligini taʼminlashda shaxsan javobgar hisoblanadi. 17. Tashkiliy qoʻmita tomonidan olimpiada boshlanishidan oldin qurʼa tashlash yoʻli bilan fan oʻqituvchilari orasidan xonalarga auditoriya rahbari va nazoratchilari tayinlanadi. Fan oʻqituvchisi oʻz mutaxassislik yoʻnalishida olimpiada oʻtkazilayotgan auditoriyaga rahbar yoki nazoratchi etib tayinlanishiga yoʻl qoʻyilmaydi. 18. Auditoriya rahbarlari: ishtirokchilarga olimpiadaning tartib-qoidalari toʻgʻrisida qisqacha tushuntiradi; olimpiada boshlanishi va tugash vaqtini eʼlon qiladi hamda olimpiada jarayonini nazorat qiladi; fan olimpiadasi jarayonida oʻrnatilgan tartib-qoidalarga amal qilmagan oʻquvchilarni olimpiadadan dalolatnoma tuzib chetlashtiradi; ishtirokchilarning bajargan ishlarini shifrlab, tekshirish uchun hakamlar hayʼatiga topshiradi; hakamlar hayʼati tomonidan tekshirilgan ishlarni shifr boʻyicha roʻyxatini tuzadi va tashkiliy qoʻmitaga taqdim etadi. 19. Auditoriya nazoratchilari olimpiada oʻtkazilayotgan va oʻzlari biriktirilgan auditoriyada tartib saqlanishini taʼminlaydilar va auditoriya rahbariga qoʻyilgan vazifalarni amalga oshirishda koʻmaklashadilar. 20. Olimpiada oʻtkaziladigan auditoriyalar videokuzatuv kameralari bilan jihozlanadi. Auditoriyada telefon va turli aloqa vositalaridan foydalanish taqiqlanadi. Kimyo va fizika fanlarida kalkulyatordan hamda matematika fanida sirkul va chizgʻichdan foydalanishga ruxsat etiladi. Ommaviy axborot vositalari vakillariga olimpiada jarayoniga xalaqit qilmagan holda kuzatishlariga ruxsat beriladi. 21. Olimpiada oʻtkazilayotgan jarayonda ishtirokchilarning oʻzaro gaplashishi, aloqa vositalari va turli xil qoʻshimcha manbalardan foydalanishi taqiqlanadi. Bunday holatlar uchun ishtirokchi olimpiadadan chetlashtiriladi, bajargan ishlari tekshirilmaydi va baholanmaydi. 22. Apellyatsiya komissiyasi hakamlar hayʼati tarkibiga kirmagan uch nafargacha fan mutaxassislaridan iborat tarkibda tuziladi. 23. Apellyatsiya komissiyasi tomonidan olimpiada ishtirokchilarining arizalari olimpiada natijalari eʼlon qilingan kunning oʻzida qabul qilinadi. Apellyatsiya jarayonida hakamlar hayʼati aʼzolari, ishtirokchi va uning fan oʻqituvchisi ishtirok etishi mumkin. 24. Apellyatsiyaga olimpiadalar ishtirokchilarining faqatgina oʻzlari tomonidan bajarilgan ishlarini qayta koʻrib chiqish boʻyicha natija eʼlon qilingandan soʻng shu kunning oʻzida arizalar qabul qilinadi. 25. Hakamlar hayʼati tomonidan baholangan ishtirokchining bajargan ishida baholash mezonlariga mos kelmaslik holatlari aniqlanganda apellyatsiya komissiyasi hakamlar hayʼati qarorini bekor qilish yoki ularga oʻzgartirishlar kiritish huquqiga ega. 26. Apellyatsiya komissiyasi hakamlar hayʼatiga apellyatsiya natijalari boʻyicha izoh berib, olimpiada natijalarini oʻzgartirishi mumkin va bunda hakamlar hayʼati qarori qayta tasdiqlanadi. 27. Iqtidorli oʻquvchilar zaxirasi axborot tizimida shakllantiriladi. 28. Iqtidorli oʻquvchilar zaxirasiga quyidagi toifadagi oʻquvchilar kiritiladi: asosiy olimpiadaning uchinchi bosqichida fanlar kesimida 1, 2, 3-oʻrinlarni egallagan oʻquvchilar; mintaqaviy xalqaro olimpiadalar gʻoliblari; nufuzli xalqaro olimpiadalarda ishtirok etgan oʻquvchilar; qoʻshimcha respublika olimpiadalari gʻoliblari; onlayn olimpiadalar gʻoliblari. 29. Iqtidorli oʻquvchilar zaxirasidagi oʻquvchilar toʻgʻrisidagi maʼlumotlar yillar kesimida Vazirlikning axborot tizimida saqlanadi. 30. Asosiy olimpiadalar ushbu Nizomga 1-ilovada keltirilgan fanlardan ikki guruhga ajratilgan holda oʻtkaziladi. Bunda, nufuzli xalqaro olimpiadalar tashkil qilinadigan fanlar mos keluvchi birinchi guruh (matematika, fizika, kimyo, biologiya, informatika va axborot texnologiyalari fanlari) va ikkinchi guruh (qolgan fanlar) deb belgilanadi. 31. Barcha fanlardan nazorat turlari, shakllari, baholash mezonlari Vazirlik tomonidan tasdiqlanadi. Birinchi guruhdagi fanlar boʻyicha nazorat turlarida fanlar boʻyicha sinovlar xalqaro olimpiadalarning talablari va topshiriqlari metodologiyasini qoʻllagan holda oʻtkaziladi. 32. Asosiy olimpiadalar maktablarning 9 — 11-sinf, akademik litseylar va kasb-hunar maktablarining oʻquvchilari oʻrtasida oʻtkaziladi. 33. Asosiy olimpiadalar toʻrt bosqichda quyidagi muddatlarda oʻtkaziladi: birinchi bosqich — maktab, akademik litsey va kasb-hunar maktablar miqyosida sentabr oyida; ikkinchi bosqich — tuman (shahar) miqyosida oktabr oyida; uchinchi bosqich — Qoraqalpogʻiston Respublikasi, viloyatlar va Toshkent shahri miqyosida noyabr oyida; toʻrtinchi bosqich — respublika miqyosida barcha fanlardan aprel-may oylarida oʻtkaziladi. Toʻrtinchi bosqichda umumtaʼlim maktablarining 11-sinf, kasb-hunar maktablari, akademik litseylarning 2-bosqich oʻquvchilari ishtirok etadilar. Birinchi bosqich maktab, akademik litsey va kasb-hunar maktablar tomonidan oʻquvchilar oʻrtasida oʻtkaziladi. Har bir fan va sinf kesimida ishtirokchilar orasidan ballar ketma-ketligida 3 nafargacha gʻolib aniqlanadi va maktab pedagogik kengashining (yoki nodavlat taʼlim tashkiloti rahbarining) qarori bilan ikkinchi bosqichda ishtirok etish uchun tavsiya etiladi. Ikkinchi bosqichda ishtirok etish uchun tavsiya etilgan oʻquvchilar hamda ularning oʻqituvchilari haqidagi maʼlumotlar axborot tizimiga joylashtiriladi. Birinchi bosqichni oʻtkazish bilan bogʻliq masalalar, nazorat materiallarining maxfiyligini, jarayonning adolatli va shaffof oʻtkazilishini taʼminlashga maktab direktori masʼul hisoblanadi. Tuman (shahar) maktabgacha va maktab taʼlimi boʻlimi birinchi bosqich tashkil etilishini muvofiqlashtiradi hamda adolatli va shaffof oʻtkazilishi boʻyicha nazoratni amalga oshiradi. 34. Ikkinchi bosqich tuman (shahar) maktabgacha va maktab taʼlimi boʻlimlari tomonidan birinchi bosqichda gʻolib boʻlgan oʻquvchilar oʻrtasida oʻtkaziladi. Akademik litsey hamda Ixtisoslashtirilgan taʼlim muassasalari agentligi tizimidagi Prezident, ijod maktablari hamda Abu Ali ibn Sino, Mirzo Ulugʻbek, Muhammad al-Xorazmiy nomidagi ixtisoslashtirilgan maktablar va ushbu maktablarning hududlardagi filiallarining birinchi bosqich gʻoliblari ikkinchi bosqichda ishtirok etmasdan toʻgʻridan-toʻgʻri uchinchi bosqichda ishtirok etadilar. Ixtisoslashtirilgan taʼlim muassasalari agentligi tizimidagi boshqa maktablarning birinchi bosqich gʻoliblari joylashuvi boʻyicha asosiy olimpiadalarning ikkinchi bosqichida ishtirok etadi. 35. Ikkinchi bosqichda har bir fan va sinf kesimida ishtirokchilar orasidan ballar ketma-ketligida 3 nafargacha (1, 2, 3-oʻrinlar) gʻolib aniqlanadi va hakamlar hayʼati qarori asosida tashkiliy qoʻmita tomonidan uchinchi bosqichda ishtirok etish uchun tavsiya etiladi. Tashkiliy qoʻmita tavsiya etilgan oʻquvchilar toʻgʻrisidagi maʼlumotlarni axborot tizimiga kiritadi va tasdiqlaydi. 36. Ikkinchi bosqichni tashkil etishda: ishtirokchilarini olimpiadalar boʻlib oʻtadigan manzilga xavfsiz kelib-ketishlariga tegishli maktab direktorlari; nazorat materiallarining maxfiyligini taʼminlash, jarayonlarning shaffof, adolatli va barcha xavfsizlik choralarini koʻrgan holda tashkil etilishiga — tuman (shahar) maktabgacha va maktab taʼlimi boʻlimi mudirlari shaxsan masʼul hisoblanadi. 37. Hududiy maktabgacha va maktab taʼlimi boshqarmalari tuman (shahar) maktabgacha va maktab taʼlimi boʻlimlari tomonidan ikkinchi bosqich oʻtkazilishini nazorat qiladi. 38. Uchinchi bosqich Qoraqalpogʻiston Respublikasi, viloyatlar va Toshkent shahri miqyosida hududiy maktabgacha va maktab taʼlimi boshqarmalari tomonidan oʻtkaziladi. 39. Asosiy olimpiadalarning uchinchi bosqichida: ikkinchi bosqichda 1, 2, 3-oʻrinlarni egallagan oʻquvchilar; akademik litseylar hamda Ixtisoslashtirilgan taʼlim muassasalari agentligi tizimidagi Prezident, ijod maktablari hamda Abu Ali ibn Sino, Mirzo Ulugʻbek, Muhammad al-Xorazmiy nomidagi ixtisoslashtirilgan maktablar va ushbu maktablarning hududlardagi filiallari tomonidan tavsiya etilgan 3 nafargacha oʻquvchilar; oʻtgan oʻquv yilida asosiy olimpiadaning uchinchi bosqichida 1-oʻrinni egallagan va hozirda maktab, akademik litsey yoki kasb-hunar maktablarining oʻquvchilari oʻtgan oʻquv yilida gʻoliblikni qoʻlga kiritgan fani boʻyicha ishtirok etadi. 40. Uchinchi bosqichda har bir fan va sinf kesimida ishtirokchilar orasidan ballar ketma-ketligida 3 nafar (1, 2, 3-oʻrinlar) gʻoliblar aniqlanadi. 41. Ishtirokchilarning olimpiadalar boʻlib oʻtadigan manzilga xavfsiz kelib-ketishlarini taʼminlashga tuman (shahar) hokimlari va maktabgacha va maktab taʼlimi boʻlimi mudirlari shaxsan masʼul hisoblanadi. 42. Toʻrtinchi bosqich respublika miqyosida Vazirlik tomonidan uchinchi bosqichda 1, 2, 3-oʻrinlarni egallagan, umumtaʼlim maktablarining 11-sinf oʻquvchilari hamda kasb-hunar maktablari va akademik litseylarning 2-bosqich oʻquvchilari oʻrtasida oʻtkaziladi. 43. Toʻrtinchi bosqich uchun nazorat materiallari hamda ularni baholash mezonlari Vazirlik tomonidan tayyorlanadi. 44. Koʻzi ojizlar maxsus maktab-internatlari oʻquvchilari oʻrtasida ona tili va adabiyot, matematika, tarix, rus tili va adabiyoti fanlaridan olimpiada ikki (viloyat va respublika) bosqichda tashkil qilinadi hamda nazorat materiallari Vazirlik tomonidan ishlab chiqiladi. 45. Toʻrtinchi bosqichda har bir fan yoʻnalishida ballar ketma-ketligida 1, 2, 3-oʻrinlarni egallagan oʻquvchilar gʻolib hisoblanadi. 46. Toʻrtinchi bosqichni tashkil etishda: a) ishtirokchilarning respublika bosqichi boʻlib oʻtadigan manzilga xavfsiz kelib-ketishlariga: Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari; tizimida taʼlim tashkilotlari boʻlgan vazirlik va idoralarning birinchi rahbarlari; nodavlat taʼlim tashkiloti rahbarlari; b) nazorat materiallarining maxfiyligini taʼminlash, jarayonlarning shaffof va adolatli oʻtkazilishiga — Vazirlik bevosita masʼul hisoblanadi. 461. Maktab oʻquvchilari oʻrtasida ijodkorlik, ixtirochilik hamda konstruktorlik koʻnikmalarini rivojlantirish maqsadida muhandislik-ixtirochilik olimpiadalari tashkil qilinadi. Muhandislik-ixtirochilik olimpiadalari oʻgʻil va qiz bola oʻquvchilar uchun alohida-alohida oʻtkaziladi hamda gʻoliblar alohida-alohida aniqlanadi. Har yili avgust oyida Vazirlik tomonidan Oliy taʼlim, fan va innovatsiyalar vazirligi bilan kelishilgan holda zamonaviy muhandislik sohalaridan kelib chiqib, joriy oʻquv yilida boʻlib oʻtadigan muhandislik-ixtirochilik olimpiadasining yoʻnalishlari, tanlov bosqichlari, turlari, shartlari, baholash mezonlari hamda gʻoliblari qoʻshimcha davlat granti asosida oʻqishga qabul qilinadigan oliy taʼlim muassasalarining bakalavriat taʼlim yoʻnalishlari roʻyxati eʼlon qilinadi. Muhandislik-ixtirochilik yoʻnalishidagi olimpiada gʻoliblari qoʻshimcha davlat granti asosida oʻqishga qabul qilinadigan oliy taʼlim muassasalarining bakalavriat taʼlim yoʻnalishlari roʻyxati Oliy taʼlim, fan va innovatsiyalar vazirligi tomonidan tasdiqlanadi. 462. Muhandislik-ixtirochilik olimpiadalarining tashkiliy jarayonlari asosiy olimpiada shartlari kabi moliyalashtiriladi va gʻoliblari ragʻbatlantiriladi. Muhandislik-ixtirochilik olimpiadasi gʻoliblari va bir nafar jamoa rahbari (oʻqituvchi) belgilangan mukofot pullari bilan, quyi sinf oʻquvchilari esa tashkilotchilarning qimmatbaho sovgʻalari bilan taqdirlanadi. 463. Muhandislik-ixtirochilik olimpiadalarining maktab oʻquvchilari oʻrtasida respublika bosqichida gʻoliblikni qoʻlga kiritgan bitiruvchi sinf oʻquvchilariga davlat oliy taʼlim muassasalarining olimpiada yoʻnalishiga mos va turdosh bakalavriat taʼlim yoʻnalishlariga imtihonsiz qoʻshimcha davlat granti asosida oʻqishga qabul qilish huquqini beruvchi hamda uch yil muddat davomida amal qiluvchi sertifikat taqdim qilinadi. 47. Qoʻshimcha respublika olimpiadalari Oʻzbekiston Respublikasi Prezidenti yoki Vazirlar Mahkamasining hujjatlari va topshiriqlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirlik va idoralar yoki davlat va nodavlat taʼlim tashkilotlari tashabbusiga koʻra oʻtkazilishi mumkin. 48. Qoʻshimcha respublika olimpiadalarini oʻtkazish tartibi, gʻoliblar va ularning oʻqituvchilari yoki taʼlim muassasalarini ragʻbatlantirish masalalari olimpiadalarni oʻtkazish uchun tashkil etiladigan tashkiliy qoʻmita (yoki tashkilotchilar) tomonidan oʻrnatilgan tartibda belgilanadi. 49. Oʻquvchilar oʻrtasida umumtaʼlim fanlari boʻyicha oʻtkaziladigan qoʻshimcha respublika olimpiadalari Vazirlik bilan kelishiladi. Qoʻshimcha respublika olimpiadasini oʻtkazish uchun tashabbuskor tashkilot tomonidan Vazirlikka oʻtkazilishi rejalashtirilayotgan olimpiada toʻgʻrisida quyidagi maʼlumotlarni ilova qilgan holda murojaat yuboradi: olimpiadaning maqsadi; olimpiadani oʻtkazish joyi va vaqti; olimpiada oʻtkazilishi rejalashtirilayotgan fanlar roʻyxati; ishtirokchilar uchun qoʻyilgan talablar (sinfi, yoshi va boshqalar); gʻolib va sovrindorlar uchun belgilangan mukofot jamgʻarmasi hamda qoʻshimcha imtiyozlar. Vazirlik murojaatni kelib tushgan vaqtdan boshlab oʻn kun mobaynida koʻrib chiqadi hamda qoʻshimcha respublika olimpiadasini oʻtkazishga rozilik berish yoki rad qilish boʻyicha asoslantirilgan javob beradi. 50. Quyidagi hollarda olimpiadani oʻtkazishga rad javobi berilishi mumkin: olimpiadani oʻtkazishning maqsadi amaldagi qonunchilik hujjatlarida belgilangan taʼlim sohasidagi asosiy prinsiplarga mos kelmasa; olimpiadani oʻtkazish joyi va vaqti ishtirokchilarning hayoti va sogʻligiga xavf tugʻdirsa. 51. Umumtaʼlim fanlari boʻyicha Vazirlik tomonidan oʻtkaziladigan onlayn olimpiada maktablarning 4 — 11-sinf oʻquvchilari hamda akademik litsey va kasb-hunar maktablarining oʻquvchilari oʻrtasida oʻquvchilarning bilimlarini sinovdan oʻtkazish, asosiy olimpiadalarga tayyorgarlik koʻrish koʻnikmalarini shakllantirish maqsadida oʻtkaziladi. 52. Onlayn olimpiadani oʻtkazish tartibi, muddatlari va shartlari toʻgʻrisidagi maʼlumotlar onlayn olimpiada boshlanishidan ikki hafta oldin Vazirlikning rasmiy veb-saytlarida joylashtiriladi. 53. Onlayn olimpiadada roʻyxatdan oʻtish, ishtirok etish va natijalarini aniqlash axborot tizimi orqali amalga oshiriladi. 54. Onlayn olimpiadaning texnik taʼminoti Vazirlik tomonidan amalga oshiriladi. 55. Vazirlik tomonidan tashkil qilinadigan onlayn olimpiadalar natijalari taʼlim muassasasi, oʻquvchilar va ularning oʻqituvchilarini ragʻbatlantirishga asos boʻlmaydi. 56. Nodavlat tashkilotlar tomonidan tashkil etiladigan onlayn olimpiadalarini oʻtkazish tartibi, gʻoliblar va ularning oʻqituvchilari yoki taʼlim muassasalarini ragʻbatlantirish masalalari tashkilotchilar tomonidan belgilanadi. 57. Nufuzli xalqaro olimpiadalarda ishtirok etuvchi terma jamoaga nomzodlarni saralash (keyingi oʻrinlarda — saralash) birinchi guruh fanlardan uch bosqichda oʻtkaziladi. 58. Saralashning barcha bosqichlarida ishtirokchilarga sinfidan qatʼi nazar, har bir fan yoʻnalishida bir xil nazorat materiallari taqdim etiladi va natijalar ham sinflarga ajratilmagan holda eʼlon qilinadi. 59. Saralashning birinchi bosqichiga quyidagi toifadagi oʻquvchilar jalb qilinadi: tegishli oʻquv yilida oʻtkazilgan asosiy olimpiadalarning uchinchi (viloyat) bosqichida fanlar boʻyicha sinflar kesimida, ballar ketma-ketligida 1 — 5-oʻrinlarni egallagan 9 — 11-sinf va akademik litsey hamda kasb-hunar maktablarining oʻquvchilari; mintaqaviy xalqaro olimpiadalarda oʻtgan va joriy oʻquv yili davomida gʻoliblikni qoʻlga kiritgan oʻquvchilar; Ixtisoslashtirilgan taʼlim muassasalari agentligi tomonidan tavsiya qilingan oʻquvchilar (har bir fandan 5 nafargacha); oʻtgan oʻquv yilida nufuzli xalqaro olimpiadalarda ishtirok etgan, hozirda umumtaʼlim maktablarida, akademik litsey va kasb-hunar maktablarida tahsil olayotgan oʻquvchilar. 60. Saralashning birinchi bosqichi Vazirlik tomonidan noyabr oyida tashkil qilinadi va ikkinchi bosqichga Respublika miqyosida har bir fan boʻyicha eng yuqori ballarni qoʻlga kiritgan dastlabki 25 nafar ishtirokchilar saralab olinadi. 61. Saralashning ikkinchi bosqichi doirasida oʻtkazilgan sinovlar natijalari boʻyicha ballar ketma-ketligida eng yuqori natijaga erishgan: biologiya fanidan — 12 nafar; kimyo fanidan — 12 nafar; informatika va axborot texnologiyalari fanidan — 12 nafar; fizika fanidan — 15 nafar; matematika fanidan — 18 nafar oʻquvchilar uchinchi bosqichda ishtirok etish huquqini qoʻlga kiritadi. 62. Vazirlik tomonidan saralashning ikkinchi bosqich natijalariga koʻra saralab olingan oʻquvchilar uchun tajribali oʻqituvchilar, oliy taʼlim muassasalari professor-oʻqituvchilari va xorijiy mutaxassislar, shuningdek, xalqaro tanlov va olimpiadalar sovrindorlari boʻlgan trenerlar ishtirokida mahorat darslari, kuchaytirilgan oʻquv mashgʻulotlari tashkil etiladi. 63. Tashkil etiladigan oʻquv mashgʻulotlari davomida oʻtkaziladigan uchinchi bosqich sinov natijalariga koʻra har bir fan yoʻnalishida eng yuqori ballarni qoʻlga kiritgan oʻquvchilardan nufuzli xalqaro olimpiadalarda belgilangan kvotalar asosida Oʻzbekiston terma jamoasi tarkibi shakllantiriladi. 64. Nufuzli xalqaro olimpiadalarga saralashning barcha bosqichlari uchun nazorat materiallari hamda baholash mezonlari Vazirlik tomonidan ishlab chiqiladi hamda maxfiyligi taʼminlangan holda, olimpiada oʻtkaziladigan joylarga yetkaziladi. 65. Nufuzli xalqaro olimpiadalarda ishtirok etuvchi terma jamoa rahbarlari va ularning yordamchilari Vazirlik tomonidan tayinlanadi. 66. Vazirlik huzurida matematika, fizika, informatika va axborot texnologiyalari, kimyo va biologiya fanlaridan maslahat kengashlari tashkil qilinadi. Maslahat kengashlariga oʻz fani boʻyicha yuqori malakaga ega boʻlgan tajribali trenerlar, professor-oʻqituvchilar kiritiladi. Maslahat kengashi aʼzolari terma jamoani nufuzli xalqaro olimpiadalarga tayyorlashda, mahorat darslarini tashkil qilishda ishtirok etadi. 67. Terma jamoa rahbari oʻz fani boʻyicha yuqori malakaga ega boʻlishi, xalqaro olimpiada topshiriqlarini ingliz tilidan davlat tiliga bexato tarjima qila olishi hamda oʻquvchilar ishlarini xalqaro hakamlar hayʼatiga himoya qila olishi lozim. 68. Mintaqaviy xalqaro olimpiadalarda ishtirok etish uchun Oʻzbekiston terma jamoasi nufuzli xalqaro olimpiadalarga oʻtkazilgan saralash bosqichlari natijalari asosida yoki Vazirlik tomonidan qoʻshimcha saralashlar oʻtkazish orqali shakllantirilishi mumkin. 69. Asosiy olimpiadaning uchinchi bosqichida gʻolib boʻlgan har bir oʻquvchiga quyidagi miqdorda pul mukofotlari beriladi: 1-oʻrinni egallagan oʻquvchiga — bazaviy hisoblash miqdorining 6 baravari; 2-oʻrinni egallagan oʻquvchiga — bazaviy hisoblash miqdorining 4 baravari; 3-oʻrinni egallagan oʻquvchiga — bazaviy hisoblash miqdorining 3 baravari. Asosiy olimpiadaning toʻrtinchi bosqichida gʻolib boʻlgan har bir oʻquvchiga quyidagi miqdorda pul mukofotlari beriladi: 1-oʻrinni egallagan oʻquvchiga — bazaviy hisoblash miqdorining 12 baravari; 2-oʻrinni egallagan oʻquvchiga — bazaviy hisoblash miqdorining 8 baravari; 3-oʻrinni egallagan oʻquvchiga — bazaviy hisoblash miqdorining 6 baravari. 70. Asosiy olimpiadaning toʻrtinchi bosqichida 1, 2, 3-oʻrinlarni egallagan oʻquvchilarga ixtisoslik fani boʻyicha davlat oliy taʼlim muassasalariga kirish imtihonlarida maksimal ball olish huquqini beruvchi va uch yil muddat davomida amal qiluvchi diplom Vazirlik tomonidan beriladi va uning alohida elektron reyestri yuritiladi. 71. Informatika va axborot texnologiyalari fani boʻyicha mazkur sertifikatni olgan oʻquvchilarga ixtisoslik fan sifatida matematika fanidan davlat oliy taʼlim muassasalariga kirish imtihonlarida maksimal ball olish huquqi beriladi. 72. Vazirlik tomonidan har yili asosiy olimpiadaning respublika bosqichi va respublika bosqichiga tenglashtirilgan mintaqaviy xalqaro olimpiadalar hamda nufuzli xalqaro olimpiadalarning gʻoliblari roʻyxati shakllantiriladi hamda Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasiga taqdim etiladi. 73. Nufuzli xalqaro olimpiadalar gʻoliblarining oʻqituvchilari hamda taʼlim muassasalari direktorlari belgilangan tartibda ragʻbatlantiriladi. 74. Taʼlim muassasalarida oʻqituvchi boʻlib faoliyat yuritayotgan nufuzli xalqaro olimpiadalar gʻoliblari lavozim maoshiga har oy 150 foiz, asosiy olimpiadalar respublika bosqichi gʻoliblari lavozim maoshiga har oy 100 foiz miqdorida ustama haqi toʻlanadi. Bunda: ustamalar nufuzli xalqaro olimpiadalar va asosiy olimpiadalar oʻtkaziladigan fanlar boʻyicha aynan gʻoliblikni qoʻlga kiritgan fanidan dars berayotgan olimpiada gʻolibiga beriladi; taʼlim muassasalarida oʻqituvchi boʻlib faoliyat yuritayotgan nufuzli xalqaro olimpiadalar va asosiy olimpiadalar respublika bosqichi gʻoliblari tomonidan gʻoliblikni tasdiqlovchi hujjat yoki sertifikat taqdim qilinadi. 75. Ustama olishga daʼvogar shaxsda bir paytda nufuzli xalqaro va asosiy olimpiada (respublika bosqichi) gʻolibi boʻlganda unga eng yuqori natijasi boʻyicha ustama tayinlanadi va toʻlov amalga oshiriladi. 76. Olimpiada gʻoliblari va ularning oʻqituvchilarini ragʻbatlantirish xarajatlari Vazirlikka Oʻzbekiston Respublikasining respublika budjetidan ajratiladigan mablagʻlar hisobidan qoplanadi. Ushbu Nizomga 2-ilovada keltirilgan roʻyxatdagi xalqaro olimpiadalar gʻoliblari va ularning oʻqituvchilari uchun pul mukofotlarini toʻlash Oʻzbekiston Respublikasi Prezidentining 2024-yil 30-sentabrdagi PQ-346-son qaroriga muvofiq amalga oshiriladi. 77. Asosiy olimpiadalarni tashkil etish bilan bogʻliq xarajatlar tegishliligi boʻyicha tuman (shahar) maktabgacha va maktab taʼlimi boʻlimlari, hududiy maktabgacha va maktab taʼlimi boshqarmalari hamda Vazirlikning har yilgi markazlashgan xarajatlar smetasida rejalashtiriladi. Oʻzbekiston Respublikasi Prezidenti huzuridagi Ijtimoiy himoya milliy agentligi tizimidagi alohida taʼlim ehtiyojlari boʻlgan bolalar uchun ixtisoslashtirilgan davlat taʼlim muassasalarida olimpiadalarni oʻtkazish bilan bogʻliq quyidagi xarajatlar Ijtimoiy himoya milliy agentligiga ajratilgan budjet mablagʻlari va Ijtimoiy himoya davlat jamgʻarmasi mablagʻlari hisobidan moliyalashtiriladi: asosiy olimpiadani tashkil etish bilan bogʻliq xarajatlar; oʻquvchi va kuzatuvchilarning asosiy olimpiadada ishtiroki bilan bogʻliq xarajatlar (kelib ketishi va yashashi, transport, mehmonxona, ovqatlanish); esdalik sovgʻalari, tadbirlarni tashkil etish va oʻtkazish bilan bogʻliq boshqa xarajatlar, asosiy olimpiada gʻoliblariga beriladigan pul mukofotlari, nazorat materiallari mualliflari va hakamlar hayʼati (apellyatsiya komissiyasi) aʼzolariga toʻlanadigan toʻlovlar, gʻoliblikni tasdiqlovchi hujjat yoki sertifikat (diplom) bilan bogʻliq xarajatlar bundan mustasno. 78. Mazkur Nizomning 2-ilovasida keltirilgan xalqaro olimpiadalar terma jamoa aʼzolari va rahbarlarining ishtiroki bilan bogʻliq barcha xarajatlar Vazirlik tomonidan qoplanadi. 79. Olimpiadada ishtirok etgan hakamlar hayʼati aʼzolari va apellyatsiya komissiyasi aʼzolariga har yili Davlat budjeti parametrlarida nazarda tutiladigan Vazirlikning markazlashgan xarajatlari hisobidan quyidagi miqdorlarda bir martalik haq toʻlovlari amalga oshiriladi: asosiy olimpiadaning uchinchi bosqichida — mehnatga haq toʻlashning eng kam miqdoriga nisbatan 50 foiz miqdorida; asosiy olimpiadaning toʻrtinchi bosqichi hamda xalqaro olimpiadalarga saralash bosqichlarida — mehnatga haq toʻlashning eng kam miqdoriga nisbatan 100 foiz miqdorida. 80. Asosiy olimpiadalarga va xalqaro olimpiada saralash bosqichlariga jalb qilingan hakamlar hayʼati aʼzolari va apellyatsiya komissiyasi aʼzolarining xizmat safari bilan bogʻliq kunlik, yashash va transport xarajatlari ularning asosiy ish joyidan qoplanadi. 81. Nazorat materiallarini tayyorlash uchun maktablarning, akademik litsey, kasb-hunar maktablarining, oliy taʼlim va nodavlat taʼlim tashkilotlarining oliy maʼlumotli oʻqituvchilari va boshqa mutaxassislar jalb qilinadi hamda ularga quyidagi miqdorlarda haq toʻlanadi: asosiy olimpiada va onlayn olimpiadalar uchun tayyorlangan har bir test topshirigʻi (uning yechimi bilan) uchun — mehnatga haq toʻlashning eng kam miqdoriga nisbatan 5 foiz miqdorida; asosiy olimpiada va onlayn olimpiadalar uchun tayyorlangan har bir yozma ish topshirigʻi (uning yechimi bilan) uchun — mehnatga haq toʻlashning eng kam miqdoriga nisbatan 20 foiz miqdorida; xalqaro olimpiadalarda ishtirok etuvchi terma jamoani saralash bosqichlari uchun tayyorlangan har bir topshiriq (uning yechimi bilan) uchun — mehnatga haq toʻlashning eng kam miqdoriga nisbatan 50 foiz miqdorida; asosiy olimpiada, onlayn olimpiadalar va xalqaro olimpiadalar uchun tayyorlangan bitta nazorat topshirigʻini (yozma ish, test) tarjima qilganlik (oʻzbek, rus, ingliz tillariga) uchun — mehnatga haq toʻlashning eng kam miqdoriga nisbatan 2 foiz miqdorida. 82. Xalqaro olimpiadalarda ishtirok etuvchi Oʻzbekiston terma jamoasi aʼzolarini qoʻshimcha oʻqitishga jalb qilingan: mahalliy mutaxassislarga soatbay haq toʻlash ilmiy daraja va unvoniga (ilmiy daraja va unvonlarga ega boʻlmagan trenerlar uchun ilmiy darajaga ega boʻlmagan oʻqituvchi lavozimiga) muvofiq oliy taʼlim muassasasi talabalariga oʻquv mashgʻulotlarini oʻtkazganlik uchun belgilangan miqdorlarda; xorijiy mutaxassislarning ish haqi, Oʻzbekiston Respublikasi hududida yashashi va kelib-ketishi bilan bogʻliq toʻlovlar ular bilan amalga oshirilgan kelishuvga asosan Vazirlik tomonidan amalga oshiriladi. 83. Xalqaro olimpiadalarda oʻquvchilarning muvaffaqiyatli ishtirokini taʼminlash maqsadida, ularning yuqori darajada tayyorgarlik koʻrishlari uchun Fan olimpiadalari markazida hamda “Renessans” oromgohida oʻquv bazasi tashkil etiladi, barcha zarur sharoitlar taʼminlanadi va Vazirlik tomonidan oʻquv jarayonlariga respublika va xorijlik malakali mutaxassislar jalb qilinadi. 84. Oliy taʼlim, fan va innovatsiyalar vazirligi hamda Ixtisoslashtirilgan taʼlim muassasalari agentligi xalqaro olimpiadalarga jalb qilingan mahalliy va xorijiy mutaxassislar hamda terma jamoa aʼzolarini yotoqxona va transport xizmati bilan taʼminlaydi. 85. Xalqaro olimpiadalarda Oʻzbekiston terma jamoasining ishtirok etishi Vazirlik tomonidan muvofiqlashtirib boriladi. 86. Asosiy olimpiadalarning barcha bosqichlarida, xalqaro olimpiadalarga saralashning birinchi va ikkinchi bosqichlarida ishtirokchilarning olimpiada oʻtkaziladigan joyga kelib-ketishi, yoʻllarda harakatlanish xavfsizligini taʼminlash boʻyicha barcha tashkiliy chora-tadbirlarni koʻrish mahalliy ijro etuvchi hokimiyat organlari, Ichki ishlar vazirligi va hududiy xalq taʼlimi boʻlinmalari zimmasiga yuklatiladi. 87. Olimpiada oʻtkaziladigan joyning sanitariya normalari, qoidalari va gigiyena normativlariga mosligi, oʻquvchilar sogʻligi bilan bogʻliq masalalar Sogʻliqni saqlash vazirligi tomonidan nazoratga olinadi. 88. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi. T/rI. Birinchi guruh fanlarSinflar 910111.Matematika+++2.Fizika +++3.Kimyo+++4.Biologiya+++5.Informatika va axborot texnologiyalari+++II. Ikkinchi guruh fanlar6.Ona tili va adabiyot+++7.Oʻzbek tili (boshqa tillarda tahsil oladiganlar uchun)+++8.Qoraqalpoq tili va adabiyoti+++9.Rus tili va adabiyoti+++10.Ingliz tili+++11.Nemis tili+++12.Fransuz tili+++13.Tojik tili +++14.Qozoq tili +++15.Tarix+++16.Geografiya +++161.Davlat va huquq asoslari fani+++III. Maxsus maktab-internat oʻquvchilari uchun fan olimpiadasi oʻtkaziladigan fanlar roʻyxati17.Ona tili va adabiyot+++18.Matematika +++19.Tarix+++20.Rus tili va adabiyoti+++ Nufuzli xalqaro olimpiadalar1.Xalqaro matematika olimpiadasiInternational Mathematical Olympiad (IMO)2.Xalqaro fizika olimpiadasiInternational Physics Olympiad (IPhO)3.Xalqaro kimyo olimpiadasiInternational Chemistry Olympiad (IChO)4.Xalqaro biologiya olimpiadasiInternational Biology Olympiad (IBO)5.Xalqaro informatika olimpiadasiInternational Olympiad in Informatics (IOI)Xalqaro olimpiadalar6.Xalqaro nemis tili olimpiadasiInternational German Olympics (IDO)7.Xalqaro fransuz tili olimpiadasiInternational French Language Olympiad (IFLO)8.Xalqaro ingliz tili olimpiadasiInternational English Olympiad9.Xalqaro geografiya olimpiadasiInternational Geographical Olympiad (IGeo)10.Xalqaro iqtisod olimpiadasiInternational Economics Olympiad (IEO)11.Xalqaro astronomiya olimpiadasiThe International Astronomy Olympiad (IAO)Mintaqaviy xalqaro olimpiadalar12.Xalqaro Jautikov olimpiadasi (matematika, fizika, informatika va axborot texnologiyalari fanlari boʻyicha)International Zhautykov Olympiad (IZHO)13.Kavkaz matematika olimpiadasiCaucasus Mathematic Olympiad (CMO)14.Bolqon matematika olimpiadasiBalkan Mathematical Olympiad (BMO)15.Oʻsmirlar oʻrtasidagi Bolqon matematika olimpiadasiJunior Balkan Mathematical Olympiad (JBMO)16.Xalqaro matematika musobaqasiInternational Mathematical Competition (IMC)17.Xalqaro Mendeleyev olimpiadasi (kimyo fani boʻyicha)International Mendeleev Olympiad in Chemistry18.Xalqaro yoshlar tabiiy fanlar olimpiadasiInternational Junior Science Olympiad (IJSO)19.Osiyo fizika olimpiadasiAsian Physics Olympiad (APhO)20.Yevropa fizika olimpiadasiEuropean Physics Olympiad (EuPhO)21.Osiyo-Tinch okeani mintaqasi informatika olimpiadasiAsian-Pacific Informatics Olympiad (APIO)22.Ahmad al-Fargʻoniy nomidagi xalqaro fizika olimpiadasiInternational Al-Farghani Olympiad in Physics23.Abu Rayhon Beruniy nomidagi xalqaro kimyo olimpiadasiInternational Al-Biruni Olympiad in Chemistry24.Abu Ali Ibn Sino nomidagi xalqaro biologiya olimpiadasiInternational Avicenna Olympiad in Biology (AIBO)25.Al-Xorazmiy nomidagi xalqaro matematika va informatika olimpiadasiInternational Al Khwarizmi Olympiad in Mathematics and Informatics26.Yevropa Qizlar Informatika OlimpiadasiEuropean Girlsʼ Olympiad in Informatics (EGOI) 27.Yevropa Qizlar Matematika OlimpiadasiEuropean Girlsʼ Mathematical Olympiad (EGMO)28.Osiyo-Tinch okeani mintaqasi matematika olimpiadasiAsian-Pacific Mathematical Olympiad (APMO)29.Xalqaro sunʼiy intellekt olimpiadasiInternational Olympiad in Artificial Intelligence (IOAI) 1. Mazkur Nizom Oʻzbekiston Respublikasi Prezidentining sovrini uchun “Xorijiy tillarni oʻqitish boʻyicha eng yaxshi maktab” tanlovini oʻtkazish tartibini belgilaydi. 2. Ushbu Nizom talablari Oʻzbekiston Respublikasida faoliyat yuritayotgan umumiy oʻrta taʼlim maktablari (keyingi oʻrinlarda — maktab)ga nisbatan tatbiq etiladi. 3. Xorijiy tillarni oʻqitish boʻyicha eng yaxshi maktab tanlovi (keyingi oʻrinlarda — tanlov) Vazirlar Mahkamasi huzuridagi Xorijiy tillarni oʻrganishni ommalashtirish agentligi (keyingi oʻrinlarda — Agentlik) hamda Xalq taʼlimi vazirligi (keyingi oʻrinlarda — Vazirlik) tomonidan har yili xolislik, oshkoralik va adolat tamoyillariga amal qilingan holda ingliz, nemis, fransuz tillari (keyingi oʻrinlarda — xorijiy tillar) oʻqitiladigan maktablar oʻrtasida oʻtkaziladi. Tanlov shartlari va baholash mezonlari ingliz, nemis, fransuz tillari boʻyicha bir xil murakkablikda Agentlik tomonidan ishlab chiqiladi hamda maktablar oʻqitiladigan xorijiy tillardan qatʼi nazar, umumiy tanlovda ishtirok etadi. 4. Xorijiy tillarni oʻqitish boʻyicha eng yaxshi maktabni aniqlash va Oʻzbekiston Respublikasi Prezidentining sovrinini berish ushbu Nizomga 1-ilovada keltirilgan sxemaga muvofiq amalga oshiriladi. 5. Maktablar oʻrtasida sogʻlom raqobat muhitini shakllantirish, ularda xorijiy tillarni oʻqitishning darajasi va sifatini oshirishni ragʻbatlantirish, pedagog-oʻqituvchilarning xorijiy tillarni oʻrganishga qiziqishini oshirish, oʻqitish sifati boʻyicha xalqaro mezon va standartlarga muvofiq yuqori koʻrsatkichlarga erishishga zamin yaratish tanlovning maqsadi hisoblanadi. 6. Quyidagilar tanlovning asosiy vazifalari hisoblanadi: maktablarda xorijiy tillarni oʻqitish boʻyicha amalga oshirilayotgan chora-tadbirlar natijadorligini tahlil qilish; xorijiy tillar boʻyicha oʻquvchilarga sifatli taʼlim berayotgan, samarali faoliyat olib borayotgan oʻqituvchilarni aniqlash va ragʻbatlantirish; maktablarda xorijiy tillarni oʻrgatish boʻyicha koʻrsatilayotgan taʼlim xizmatlari sifati va samaradorligini oshirish, ularda amalga oshirilayotgan ishlar va erishilayotgan natijalar toʻgʻrisida keng jamoatchilikni xolis axborotlar bilan taʼminlash; tanlovda yuqori koʻrsatkichlarni qayd etgan maktablarni ragʻbatlantirish, ularning tajribasini ommalashtirish. 7. Vazirlik tizimidagi maktablar (xorijiy tillarga ixtisoslashgan maktablar bundan mustasno) tanlovga jalb etiladi. 8. Tanlovda ishtirok etish istagini bildirgan maktab har yili 20-sentabrga qadar Vazirlikning axborot tizimida (keyingi oʻrinlarda — axborot tizimi) maktab terma jamoasini roʻyxatdan oʻtkazadi. 9. Roʻyxatdan oʻtgan maktab har yili 20-oktabrga qadar axborot tizimiga xorijiy tillarni oʻqitish boʻyicha Vazirlik tomonidan belgilangan asosiy koʻrsatkichlarini (keyingi oʻrinlarda — asosiy koʻrsatkichlar) kiritadi. Axborot tizimiga kiritilgan maʼlumotlarning haqqoniyligi va toʻgʻriligiga maktab direktori javobgar hisoblanadi. 10. Tuman (shahar) xalq taʼlimi boʻlimi axborot tizimiga kiritilgan maʼlumotlarning toʻgʻriligini tekshiradi va 1-dekabrga qadar haqqoniyligini tasdiqlaydi. 11. Tuman (shahar) xalq taʼlimi boʻlimlarining tanlov jarayonini tashkil etish boʻyicha faoliyati, shuningdek maktablarning haqqoniy maʼlumotlarni taqdim etishlari yuzasidan nazorat Qoraqalpogʻiston Respublikasi Xalq taʼlimi vazirligi, viloyatlar xalq taʼlimi boshqarmalari va Toshkent shahar xalq taʼlimi bosh boshqarmasi (keyingi oʻrinlarda — hududiy boshqarmalar) tomonidan amalga oshiriladi. 12. Har bir maktabdan bitta til boʻyicha bitta terma jamoa ishtirok etishi mumkin. Terma jamoa 7 — 9-sinflarda tahsil oladigan 5 nafar oʻquvchidan tashkil topadi. 13. Tanlov uch bosqichda: tuman (shahar), viloyat va respublika bosqichlarida tashkil etiladi. Tanlovning barcha bosqichlari uchun tashkiliy ishlarni amalga oshiradigan tashkiliy qoʻmita va hakamlar hayʼati tuziladi. 14. Quyidagilar tashkiliy qoʻmitaning vazifalari hisoblanadi: tanlov oʻtkaziladigan joyni belgilash va tasdiqlash; hakamlar hayʼati tarkibi, apellyatsiya komissiyasi aʼzolari, auditoriya rahbarlari roʻyxatini shakllantirish; tanlov materiallarining maxfiyligini, tanlovni mazkur Nizom talablari asosida oʻtkazilishini taʼminlash; tanlov tashkil etilishi, oʻtkazilishi va natijalarini ommaviy axborot vositalarida yoritib borish; tanlov natijalari va hakamlar hayʼati qarori asosida gʻoliblarni keyingi bosqichda ishtirok etishi boʻyicha tavsiyani yuqori turuvchi tashkiliy qoʻmitaga taqdim etish. 15. Tanlovni tashkil etish bilan bogʻliq xarajatlar tegishliligi boʻyicha tuman (shahar) xalq taʼlimi boʻlimlari, Qoraqalpogʻiston Respublikasi Xalq taʼlimi vazirligi, viloyatlar xalq taʼlimi boshqarmalari va Toshkent shahar xalq taʼlimi bosh boshqarmasi hamda Xalq taʼlimi vazirligining har yilgi markazlashgan xarajatlar smetasida rejalashtiriladi. 16. Tanlovning birinchi bosqichi (tuman bosqichi) har yili fevral oyida tumandagi maktablar oʻrtasida, Agentlik hamda Vazirlik tomonidan tayyorlanadigan maxsus sinov materiallari asosida, bevosita Agentlik, Vazirlik, Vazirlar Mahkamasi huzuridagi Taʼlim sifatini nazorat qilish davlat inspeksiyasi hamda Davlat test markazi tomonidan belgilanadigan masʼullar ishtirokida oʻtkaziladi. 17. Tanlovning birinchi bosqichida har bir ishtirokchi maktab oʻquvchilaridan iborat terma jamoasining xorijiy tillarni bilish darajasi test topshiriqlari vositasida sinovdan oʻtkaziladi hamda ushbu Nizomga 2-ilovadagi asosiy koʻrsatkichlarni baholash mezonlari asosida ballar qoʻyiladi. Birinchi bosqichda maktablar 100 ballik tizimi boʻyicha baholanadi, jumladan, test topshiriqlari uchun — 50 ball, asosiy koʻrsatkichlar uchun — 50 ball qoʻyiladi. 18. Maktab jamoasining har bir aʼzosi sinovlar jarayonida individual baholanib, ishtirokchilarning natijalari umumlashtiriladi va asosiy koʻrsatkichlarga qoʻyilgan ballar qoʻshilgan holda maktabning umumiy natijasi chiqariladi. 19. Umumiy natijaga koʻra eng yuqori ball toʻplagan maktablar ballar ketma-ketligiga koʻra 1, 2, 3-oʻrinlarni egallagan maktablar sifatida belgilanadi. 20. Tuman bosqichi natijalari tuman (shahar) xalq taʼlimi boʻlimi tomonidan axborot tizimiga kiritiladi. Sinovlarga taalluqli hujjatlar tuman (shahar) xalq taʼlimi boʻlimida uch yil muddatgacha saqlanadi. 21. Tuman bosqichida 1-oʻrinni koʻlga kiritgan maktab viloyat bosqichida qatnashish huquqini qoʻlga kiritadi. 22. Tanlovning ikkinchi bosqichi (viloyat bosqichi) har yili aprel oyida tuman bosqichida gʻolib boʻlgan maktablar oʻrtasida, Agentlik hamda Vazirlik tomonidan tayyorlanadigan maxsus sinov materiallari asosida, bevosita Agentlik, Vazirlik, Vazirlar Mahkamasi huzuridagi Taʼlim sifatini nazorat qilish davlat inspeksiyasi hamda Davlat test markazi tomonidan belgilanadigan masʼullar ishtirokida oʻtkaziladi. Viloyat bosqichida ishtirok etadigan maktablarning axborot tizimiga asosiy koʻrsatkichlar boʻyicha kiritgan maʼlumotlari hududiy xalq taʼlimi boshqarmalari tomonidan tuzilgan tashkiliy qoʻmita tomonidan tahlil qilinadi va haqqoniyligi tasdiqlanadi. 23. Tanlovning viloyat bosqichida ishtirokchilarning tinglab tushunish (listening), yozish (writing), oʻqish (reading) va leksik-grammatik koʻnikmalarini baholash boʻyicha bilimlari tekshiriladi. Ikkinchi bosqichda har bir ishtirokchi 100 ballik tizim boʻyicha baholanadi, jumladan, tinglab tushunish (listening) — 25 ball, yozish (writing) — 25 ball, oʻqish (reading) — 25 ball va leksik-grammatik koʻnikmalar — 25 ball qoʻyiladi. 24. Maktab jamoasining har bir aʼzosi sinovlar jarayonida individual baholanib, ishtirokchilarning natijalari umumlashgan holda, maktabning umumiy natijasini hosil qiladi. 25. Ikkinchi bosqich natijalariga koʻra umumiy hisobda eng yuqori ball toʻplagan maktablar viloyat bosqichida 1, 2, 3-oʻrinlarni egallagan maktablar sifatida belgilanadi. 26. Viloyat bosqichida 1-oʻrinni koʻlga kiritgan maktab respublika bosqichida qatnashish huquqini qoʻlga kiritadi. 27. Tanlovning uchinchi bosqichi (respublika bosqichi) har yili avgust oyida, viloyat bosqichida gʻolib boʻlgan maktablar oʻrtasida Agentlik hamda xorijiy hamkor tashkilotlar tomonidan tayyorlanadigan maxsus sinov materiallari asosida, bevosita Agentlik, Vazirlik hamda boshqa vazirlik va idoralar tomonidan belgilanadigan masʼullar ishtirokida oʻtkaziladi. 28. Tanlovning respublika bosqichida ishtirokchilarning tinglab tushunish (listening), yozish (writing), gapirish (speaking) va oʻqish (reading) koʻnikmalari chet tilini bilishning xalqaro sertifikatsiyalangan standartlari asosida sinovdan oʻtkaziladi hamda tegishli til ona tili sifatida foydalaniladigan mamlakatlar haqidagi bilimi tekshiriladi. Uchinchi bosqichda chet tilini bilishning xalqaro sertifikatsiyalangan standartlari boʻyicha belgilangan baholash tizimi asosida baholanadi. 29. Maktab jamoasining har bir aʼzosi sinovlar jarayonida individual baholanib, ishtirokchilarning natijalari, maktabning umumiy natijasini hosil qiladi. Ingliz, nemis va fransuz tillari boʻyicha mos holda turli xalqaro sertifikatsiyalangan standartlar boʻyicha baholash tizimi qoʻllanilganda, maktablarning natijalarini hisoblash 100 ballga proporsional tarzda amalga oshiriladi. 30. Uchinchi bosqich natijalariga koʻra umumiy hisobda eng yuqori ball toʻplagan maktablar 1, 2, 3-oʻrinlarni egallagan maktablar sifatida belgilanadi. 31. Har bir bosqichda gʻoliblikka daʼvogar jamoalarning ballari teng boʻlib qolgan taqdirda, jamoalar oʻrtasida qoʻshimcha sinov tashkil etiladi. 32. Respublika bosqichida 1-oʻrinni qoʻlga kiritgan maktab Oʻzbekiston Respublikasi Prezidenti sovrini sohibi sifatida eʼlon qilinadi. 33. Tanlov jarayonida foydalaniladigan test topshiriqlari, yozma va amaliy ishlarni (keyingi oʻrinlarda — nazorat materiallari) bosqich darajasidan kelib chiqib, Agentlik, Vazirlik hamda xalqaro hamkor tashkilotlar tomonidan ishlab chiqiladi. Nazorat materiallarini ishlab chiqishda malakali mutaxassislar, xorijiy ekspertlar jalb qilinadi hamda ularning mehnatiga haq toʻlash tegishliligi boʻyicha Agentlik yoki Vazirlik tomonidan tuzilgan shartnomalarga asosan amalga oshiriladi. Nazorat materiallarini tayyorlash uchun mutaxassislarga quyidagi miqdorlarda haq toʻlanadi: tanlov uchun tayyorlangan har bir test topshirigʻi (uning yechimi bilan) uchun mehnatga haq toʻlashning eng kam miqdoriga nisbatan 5 foiz miqdorida; tanlov uchun tayyorlangan har bir yozma ish (uning yechimi bilan) va amaliy topshiriq uchun mehnatga haq toʻlashning eng kam miqdoriga nisbatan 20 foiz miqdorida. Birinchi va ikkinchi bosqich uchun tayyorlangan nazorat materiallari bir nusxada muhrlangan holda tegishli hududlarga Agentlik masʼuli biriktirilgan holda bir kun oldin yetkazib beriladi. Hakamlar hayʼatiga tanlovning uchinchi bosqichida nazorat materiallarini koʻrib chiqish va zarur hollarda oʻzgartirish kiritish vakolati beriladi. 34. Tanlovning barcha bosqichlari uchun baholash mezonlari Agentlik va Vazirlik tomonidan ishlab chiqiladi hamda tasdiqlanadi. 35. Tanlov gʻoliblari quyidagi miqdorlarda Oʻzbekiston Respublikasi Prezidentining sovrini bilan mukofotlanadi: a) tuman (shahar) bosqichida 1-oʻrin uchun — 100 million soʻm, 2-oʻrin uchun — 75 million soʻm, 3-oʻrin uchun — 50 million soʻm; b) Qoraqalpogʻiston Respublikasi, viloyatlar va Toshkent shahar bosqichida 1-oʻrin uchun — 250 million soʻm, 2-oʻrin uchun — 200 million soʻm, 3-oʻrin uchun — 150 million soʻm; v) respublika bosqichida 1-oʻrin uchun — 500 million soʻm, 2-oʻrin uchun — 400 million soʻm, 3-oʻrin oʻrin uchun — 300 million soʻm. 36. Oʻzbekiston Respublikasi Prezidentining sovrini sifatida berilgan pul mukofotlari tanlovning belgilangan bosqichi yakunlangandan soʻng 5 ish kuni ichida gʻolib maktabning budjetdan tashqari shaxsiy gʻazna hisobvaragʻiga oʻtkazib beriladi. Gʻolib maktabning budjetdan tashqari jamgʻarmasiga oʻtkazilgan mablagʻlar quyidagicha yoʻnaltiriladi: tanlov shartlariga koʻra asosiy koʻrsatkichlar boʻyicha maktabning yuqori baholanishiga hissa qoʻshgan hamda oʻquvchilarni tanlovga tayyorlagan xorijiy tillar oʻqituvchilarini ragʻbatlantirish uchun — mukofot summasining 25 foizigacha; tanlovda qatnashib yuqori natijalar koʻrsatgan terma jamoa aʼzolari boʻlgan oʻquvchilarni esdalik sovgʻalar yoki naqd pul shaklida ragʻbatlantirish uchun — mukofot summasining 25 foizigacha; maktabning boshqa ehtiyojlari, jumladan, tanlovning keyingi bosqichiga tayyorgarlik uchun zarur xarajatlar, xorijiy tillarni oʻqitishni yanada yaxshilash uchun shart-sharoitlar yaratish, maktab kutubxonasini xorijiy tildagi ilmiy, badiiy adabiyotlar bilan boyitish, oʻquvchilarning xorijiy tilda tinglab tushunish koʻnikmalarini baholashga koʻmaklashuvchi texnik vositalar bilan fan kabinetlarini jihozlash uchun — mukofot summasining qolgan qismi. Terma jamoa aʼzolariga bir xil qiymatdagi sovgʻalar ajratiladi yoki mukofot summasi jamoa aʼzolari oʻrtasida teng taqsimlanadi. 37. Tanlov gʻoliblarini taqdirlash marosimlari Agentlik, Vazirlik, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, tuman (shahar) hokimliklari tomonidan tantanali ravishda tashkil etiladi. 38. Mazkur Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 39. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqich Masʼullar Chora-tadbirlar Bajarish muddatlari 1-bosqich Maktablar Axborot tizimida roʻyxatdan oʻtish 20-sentabrga qadar 2-bosqich Maktablar Axborot tizimiga maktabning asosiy koʻrsatkichlarini kiritadi 20-oktabrga qadar 3-bosqich Tuman(shahar) xalq taʼlimi boʻlimlari Axborot tizimida kiritilgan maʼlumotlarni haqqoniyligini tekshirish 1-dekabrga qadar 4-bosqich Agentlik, Vazirlik Tanlovning birinchi (tuman) bosqichi uchun nazorat materiallarini tayyorlash 1-fevralga qadar 5-bosqich Tashkiliy qoʻmita Tanlovning birinchi (tuman) bosqichini oʻtkazish va gʻoliblarni aniqlash 1-martga qadar 6-bosqich Tanlovning ikkinchi (viloyat) bosqichini oʻtkazish boʻyicha tuzilgan Tashkiliy qoʻmita Tanlovning ikkinchi (viloyat) bosqichida ishtirok etadigan maktablarning axborot tizimiga asosiy koʻrsatkichlar boʻyicha kiritgan maʼlumotlari tahlil qilinadi va haqqoniyligi tasdiqlanadi 1-mayga qadar 7-bosqich Agentlik, Vazirlik Tanlovning ikkinchi (viloyat) bosqichi uchun nazorat materiallarini tayyorlash 1-mayga qadar 8-bosqich Agentlik, Vazirlik, vazirlik va idoralar Tanlovning ikkinchi (viloyat) bosqichini oʻtkazish va gʻoliblarni aniqlash 1-iyunga qadar 9-bosqich Agentlik, Vazirlik xalqaro hamkor tashkilotlar Tanlovning uchinchi (respublika) bosqichi uchun nazorat materiallarini tayyorlash 1-avgustga qadar 10-bosqich Agentlik, Vazirlik, xalqaro hamkor tashkilotlar, vazirlik va idoralar Tanlovning uchinchi (respublika) bosqichini oʻtkazish va gʻoliblarni aniqlash 1-sentabrga qadar T/r Asosiy koʻrsatkichlar Ball* JAMI: 50 ballgacha I. Xorijiy til oʻqituvchilarining malaka toifasiga egaligi 15 ballgacha 1. Oliy malaka toifasiga ega oʻqituvchilar ulushi — 100 foizni tashkil etganda 15 Oliy malaka toifasiga ega oʻqituvchilar ulushi — 50 foizdan oshganda 10 Oliy malaka toifasiga ega oʻqituvchilar mavjud, ulushi — 50 foiz va undan kam boʻlganda 5 2. Oliy va birinchi malaka toifasiga ega oʻqituvchilar ulushi — 100 foizni tashkil etganda 10 Oliy va birinchi malaka toifasiga ega oʻqituvchilar ulushi — 50 foizdan oshganda 5 Birinchi malaka toifasiga ega oʻqituvchilar mavjud, ulushi — 50 foiz va undan kam boʻlganda 3 3. Malaka toifasiga ega oʻqituvchilar ulushi — 100 foizni tashkil etganda 5 Malaka toifasiga ega oʻqituvchilar ulushi — 50 foizdan oshganda 3 Malaka toifasiga ega oʻqituvchilar mavjud, ulushi — 50 foiz va undan kam boʻlganda 1 II. Xorijiy til oʻqituvchilarining xalqaro imtihon tizimlari boʻyicha maxsus sertifikatlarga egaligi** 15 ballgacha 4. Ingliz (fransuz, nemis) tilini bilish darajasi haqidagi sertifikat (TOEFL boʻyicha kamida 72 yoki IELTS boʻyicha kamida 5,5 ball, TestDaF (TDN3), CEFR boʻyicha kamida V2), ingliz (fransuz, nemis) tilini oʻqitishning kasbiy mahoratlarni aniqlovchi sertifikat (TKT, GOETNE ZERTIFICAT B2, DSD II, TEFL, TESOL, SELTA, DELTA, DAF, DPAFP-FLE) yoki Oʻzbekiston Respublikasi Vazirlar Mahkamasi huzuridagi Davlat test markazi tomonidan beriladigan ingliz (fransuz, nemis) tilini bilish darajasi haqidagi V2 yoki S1 darajasidagi sertifikatiga ega oʻqituvchi mavjud boʻlganda 10 5. Ingliz (fransuz, nemis) tilini bilish darajasi haqidagi sertifikat (TOEFL boʻyicha kamida 72 yoki IELTS boʻyicha kamida 5,5 ball, TestDaF (TDN3), CEFR boʻyicha kamida V2), ingliz (fransuz, nemis) tilini oʻqitishning kasbiy mahoratlarni aniqlovchi sertifikat (TKT, GOETNE ZERTIFICAT B2, DSD II, TEFL, TESOL, SELTA, DELTA, DAF, DPAFP-FLE) yoki Oʻzbekiston Respublikasi Vazirlar Mahkamasi huzuridagi Davlat test markazi tomonidan beriladigan ingliz (fransuz, nemis) tilini bilish darajasi haqidagi V2 yoki S1 darajasid?gi sertifikati?a ega oʻqituvchilar soni 2 yoki unda? ortiq boʻlganda 15 III. Maktabda xorijiy til oʻrgatish boʻyicha taʼlim xizmatlari koʻrsatishning yoʻlga qoʻyilganligi 10 ballgacha 6. Maktabda xorijiy til oʻrgatish boʻyicha oʻquv kurslari tashkil etilgan va kamida 6 oydan buyon faoliyat yuritayotgan boʻlsa (ijara shartnomasi asosida) 5 7. Maktabda xorijiy til oʻrgatish boʻyicha oʻquv kurslari tashkil etilgan va kamida 6 oydan buyon faoliyat yuritayotgan boʻlsa va kamida 50 nafar oʻquvchilarga til oʻrgatish yoʻlga qoʻyilgan boʻlsa (ijara shartnomasi asosida) 10 IV. Oʻquvchilarning olimpiada va tanlovlarda erishgan natijalari 10 ballgacha 8. Oʻquv yilida oʻquvchisi xorijiy til boʻyicha respublika olimpiadasiga yoʻllanma olganda 10 9. Oʻquv yilida oʻquvchisi xorijiy tili boʻyicha viloyat olimpiadasiga yoʻllanma olganda 5 1. 1-bandning toʻrtinchi va beshinchi xatboshilaridan “olimpiadalari” soʻzi chiqarib tashlansin. 2. 4-ilova: a) nomidan “olimpiadalari” soʻzi chiqarib tashlansin; b) 1-banddan “akademik litseylar, kasb-hunar kollejlari va umumtaʼlim maktablari oʻquvchilarining umumtaʼlim fanlari boʻyicha olimpiadalarini” soʻzlari chiqarib tashlansin; v) 2, 8, 10-bandlardan hamda 7-bandning ikkinchi — toʻrtinchi xatboshilaridan “olimpiadalar” soʻzi chiqarib tashlansin; g) 3-band oʻz kuchini yoʻqotgan deb hisoblansin; d) 6-banddan “olimpiadalari” soʻzi chiqarib tashlansin; e) 11-banddan “olimpiada” soʻzi chiqarib tashlansin. 3. 5-ilova: a) nomidan “olimpiadalari” soʻzi chiqarib tashlansin; b) 1-banddan “Umumtaʼlim fanlari boʻyicha akademik litseylar, kasb-hunar kollejlari va umumtaʼlim maktablari oʻquvchilarining rasmiy xalqaro va respublika olimpiadalari” soʻzlari chiqarib tashlansin; v) 6-band oʻz kuchini yoʻqotgan deb hisoblansin; g) 7-banddan “olimpiadalari” va “olimpiada fanlari” soʻzlari chiqarib tashlansin; d) 8, 11, 12, 15-bandlardan “olimpiadalari” soʻzi chiqarib tashlansin. e) 13-banddan “olimpiadalar” soʻzi chiqarib tashlansin.